Sýningar eru hafnar á heimildaþáttaröð Hrafnhildar Gunnarsdóttur Svona fólk á RÚV . Rætt var við hana um verkið í Menningunni . „ Þetta er algjörlega byggt á minni eigin reynslu . Ég er þeirrar skoðunar að maður geti ekki búið til heimildarmynd sem er nokkurn veginn hlutlaus og ég ákvað bara að koma strax út úr skápnum með það í byrjun myndarinnar að myndin og efnið yrði sagt út frá mínu sjónarhorni , “ segir Hrafnhildur Gunnarsdóttir leikstjóri sjónvarpsþáttanna Svona fólks sem sýndir eru á RÚV á sunnudagskvöldum . Hrafnhildur frumsýndi í fyrra heimildarmynd um sama viðfangsefni , en breiður bálkur heimilda liggur til grundvallar . Verkefnið var enda 27 ár í vinnslu og lýsir stórtækum og hröðum breytingum á íslensku samfélagi . Myndin verður sýnd í þáttaformi næstu vikur á RÚV og var fyrsti þátturinn sýndur á sunnudag . „ Þetta er eiginlega magnum opus , í raun og veru , þegar ég horfi núna á það í baksýnisspeglinum , “ segir Hrafnhildur í viðtali í Menningunni á RÚV . „ Ég hóf að safna heimildum 1992 og allt fram til dagsins í dag um líf og um réttindabaráttu homma og lesbía á íslandi . Það sem keyrði mig fyrst af stað var reyndar alnæmisváin og það að svo margir af vinum mínum voru smitaðir . Þá skynjaði ég að það var eitthvað mikið að gerast , ekki bara innan okkar hóps , heldur líka hvernig þjóðfélagið var að taka okkur í meiri og meiri sátt . “ Hrafnhildur segist hafa þurft að ramma myndina inn á persónulegan hátt . „ Ég þurfti einhvern veginn að ramma það inn að þetta er mín sýn og þetta er eitthvað málefni sem hefur brunnið á eigin skinni . Og þá fannst mér heiðarlegast , þó að það væri ekki beint auðvelt , að setja sjálfa mig fram og ramma efnið inn . “ Hrafnhildur segir að það hafi ekki verið góð tilhugsun , þegar hún var ung kona , að búa á Íslandi . Samfélagið hafi verið í henglum og mikil vænisýki . „ Það var mikil paranoja , fólk drakk ansi ótæpilega og ég gerði bara eins og voða margir , ég fór til útlanda og ég var í námi í Bandaríkjunum og gat séð alltaf þessar breytingar og samfélagið kannski með auga gestsins . “ Þættirnir eru fimm talsins en Hrafnhildur ákvað að gera þar að auki allt efnið sem lá til grundvallar aðgengilegt á vefnum svonafolk.is . „ Það er í raun og veru mín gjöf til þeirra sem vilja grúska í þessu og skoða og sjá vegna þess að það er náttúrulega heilmikið sem liggur í valnum vegna þess að það þurfti að klippa út úr þessum 400 klukkutímum af efni þannig að það er mikið sem mun aldrei sjást . “ Það hefur margt breyst á síðustu 40 árum , segir Hrafnhildur . „ Aðferðirnar sem voru notaðar voru skynsamar vegna þess að það var ekki bara unnið á pólitíska sviðinu og þá í raun og veru með þverpólitískri sátt sem ég held að hafi verið dálítill lykill að því að þetta fór svona vel , heldur var það líka með ákveðna , svona , baráttuandinn var gleðin . Þú sérð allar þessar breytingar í þáttunum , vonandi . “